**JAVNI POZIV ZA ZAKLJUČENJE VANSUDSKE NAGODBE U 2023. GODINI**

1. Vlada Federacije Bosne i Hercegovine poziva zainteresirane uposlenike u organima i institucijama Federacije Bosne i Hercegovine, odnosno umirovljenike kao i njihove nasljednike, i advokatske kancelarije-punomoćnike na dobrovoljno zaključenje ugovora o vansudskoj nagodbi za izmirenje potraživanja koje imaju prema Budžetu Federacije Bosne i Hercegovine, utvrđenim pravosnažnim i izvršnim sudskim odlukama iz oblasti radnih odnosa. Ovaj javni poziv se raspisuje za period od objavljivanja u dnevnim novinama do 31.12.2023. godine.

2. Sredstva za finansiranje potraživanja iz radnih odnosa po osnovu zaključenja ugovora o vansudskoj nagodbi predviđena su u Budžetu Federacije BiH za 2023. g., a ista će biti isplaćena po redoslijedu prijema validno popunjenih i potpisanih zahtjeva za zaključenje ugovora o vansudskoj nagodbi sa pripadajućom dokumentacijom (vidi dole) ukoliko se u postupku provjere od strane nadležnih institucija i organa Federacije Bosne i Hercegovine utvrdi da se radi o opravdanom, tj. osnovanom potraživanju i slijedom toga potpišu ugovori o vansudskoj nagodbi, sve u skladu sa propisanim procedurama i pravilima iz Uputstva za zaključenje i izvršenje ugovora o vansudskoj nagodbi u 2023. godini, usvojenog od strane Vlade Federacije Bosne i Hercegovine.

3. Predmet ugovora o vansudskoj nagodbi mogu biti samo sva (ukupna) potraživanja, dakle po svim pravosnažnim i izvršnim sudskim odlukama (presudama/rješenjima o izvršenju) iz radnih odnosa, koja tužitelj/tražitelj izvršenja potražuje u momentu podnošenja zahtjeva, a čija je pravosnažnost i izvršnost utvrđena od strane nadležnog suda zaključno sa 31.10.2023. godine. Ugovor o vansudskoj nagodbi zaključuje se samo za isplatu potraživanja na ime osnovnog duga (glavnice, pripadajućih poreza i doprinosa, troškova parničnog i izvršnog postupka) uz bezuvjetno i trajno odricanje od naplate potraživanja po osnovu zakonskih zateznih kamata od strane podnosioca zahtjeva.

4. Zainteresirani uposlenici/umirovljenici i njhovi nasljednici kao i advokatske kancelarije-punomoćnici (tužitelji/tražitelji izvršenja) iz tačke 1. ovog javnog poziva dužni su postupiti na sljedeći način:

* preuzeti sa web-stranice Vlade Federacije Bosne i Hercegovine tipski tekst Zahtjeva za zaključenje ugovora o vansudskoj nagodbi u 2023. godini i popuniti ga. Istovremeno, sa web-stranice Vlade Federacije Bosne i Hercegovine potrebno je preuzeti odgovarajuću verziju tipskog teksta ugovora o vansudskoj nagodbi, popuniti ga u skladu sa uputstvima navedenim u tekstu ugovora, potpisati ga u 4 (četiri) primjerka (odnosno 6 (šest) primjeraka u slučaju tipskog ugovora pod oznakom “C”) i zajedno sa popunjenim naprijed navedenim zahtjevom predati na protokol (služba za prijem pošte) tuženog organa tj. institucije Federacije Bosne i Hercegovine, ujedno prilažući slijedeće dokumente:
  + kopiju/kopije svih (zaključno sa 31.10.2023. godine) pravosnažnih i izvršnih sudskih odluka tj. presuda sa prijedlogom za izvršenje, u 1 (jednom) primjerku,
  + ovjerenu fotokopiju lične karte podnosioca zahtjeva, bilo da se radi o uposleniku ili umirovljeniku ili nasljedniku, u 1 (jednom) primjerku,
  + punomoć za zastupanje, u slučaju da se na strani uposlenika ili umirovljenika ili njihovih nasljednika kao potpisnik ugovora o vansudskoj nagodbi pojavljuje punomoćnik (advokatska kancelarija ili treće lice), u 1 (jednom) primjerku,
  + ovjerenu fotokopiju rješenja o nasljeđivanju, u slučaju da se nasljednik/nasljednici uposlenika ili umirovljenika pojavljuju kao potpisnici ugovora o vansudskoj nagodbi, u 1 (jednom) primjerku,
  + potvrda nadležne advokatske komore, koja ne može biti starija od 3 (tri) mjeseca, kojom se potvrđuje validnost uvjerenja/rješenja o upisu advokata u imenik advokata, u slučaju da se advokat pojavljuje u svojstvu punomoćnika ili podnosioca zahtjeva za naplatu troškova parničnog i izvršnog postupka.

Tipski tekst zahtjeva za zaključenje vansudske nagodbe u 2023. godini i odgovarajuće verzije ugovora za zaključenje vansudske nagodbe mogu se preuzeti sa web stranice Vlade Federacije Bosne i Hercegovine ([www.fbihvlada.gov.ba](http://www.fbihvlada.gov.ba), naslov: VANSUDSKA NAGODBA). Samo oni zahtjevi koji se podnesu u roku na koji je raspisan ovaj javni poziv, koji se pravilno popune, te uz koje se dostavi naprijed navedena potpuna i validna dokumentacija zajedno sa pravilno popunjena i potpisana 4 (četiri) primjerka odgovarajuće verzije tipskog ugovora o vansudskoj nagodbi (odnosno 6 (šest) primjeraka u slučaju tipskog ugovora pod oznakom “C”) bit će uzeti u razmatranje. Za sve dodatne informacije, potrebno je nazvati nadležnu službu tuženog organa ili institucije Federacije Bosne i Hercegovine.

Zahtjevi za zaključenje vansudske nagodbe koji su predati do 31.12.2022. g. i kojiiz bilo kojih razloga nisu bili obrađeni se ne trebaju ponovo podnositi, a bit će prioritetno uzeti u postupak provjere prema redoslijedu predaje u odnosu na zahtjeve koji se podnesu nakon 31.12.2022. godine.

**Vlada Federacije Bosne i Hercegovine**